Global Run Valletta (GRV) qed tistieden fotografi professjonisti u dilettanti biex jieħdu sehem f'kompetizzjoni biex juru l-kreattività tagħhom billi jaqbdu l-ispettaklu tal-ġirja u l-mixja. Bl-isem ta' "GRV – Sport & Turiżmu", din il-kompetizzjoni hi miftuħa għar-residenti kollha f'Malta u Għawdex minn 18-il sena 'l fuq. Hemm premjijiet fi flus u ċertifikati, filwaqt li l-aqwa ritratti jistgħu jkunu eliġibbli biex jintwerew fil-Global Run Valletta Exhibition fit-terminal tal-Valletta Cruise Port, li minnu jgħaddu eluf ta' passiġġieri fis-sena. Il-ġirja u mixja ser ikunu organizzati minn Global Ports Holding – l-akbar operatur tal-portijiet tal-kruċieri tad-dinja u l-azzjonist maġġuri fil-Valletta Cruise Port – nhar il-Ħadd 30 ta' Ottubru. GRV 2016 tikkonsisti fi tliet avvenimenti differenti: ġirja ta' 10km, ġirja ta' 5km u mixja ta' 5km. Il-flus kollha ta' reġistrazzjoni se jingħataw lill-Puttinu Cares. "Il-Global Run Valletta tinkludi firxa ta' emozzjonijiet u spettaklu. Din ser iżżid mal-isfond sabiħ tal-Belt Valletta, u wieħed jista' biss jimmaġina kemm jistgħu jinħolqu ritratti sbieħ li kompetizzjoni bħal din tista' tiġġenera," qal Stephen Xuereb, Kap Uffiċjal Operattiv tal-Global Ports Holding u Uffiċjal Kap Eżekuttiv tal-Valletta Cruise Port. Id-data tal-għeluq tal-kompetizzjoni se tkun il-Ġimgħa 4 Novembru 2016 f'nofsinhar (ħin ta' Malta). Dħul u formoli tal-kunsens jinkisbu minn www.globalrunvalletta.com/photocompetition Reġistrazzjonijiet kemm għat-tellieqa kif ukoll għall-mixja huma diġà miftuħa għall-persuni li twieldu sal-2011. Familji bi tfal żgħar f'pushchairs u trikes jistgħu jieħdu sehem ukoll. Il-miżata tal-parteċipazzjoni hi ta' €10 għall-ġirja, u €5 għall-ġirja ta' 5km u €5 għall-mixja ta' 5km. Ir-reġistrazzjoni tista' ssir onlajn fuq www.globalrunvalletta.com. L-avveniment jista' jkun segwit fuq facebook.com/globalrunseries u instagram.com/globalrunseries